Karsten Nonbo (V), 1998-11-19:
Jeg vil indledningsvis gerne komplimentere både justitsministeren og ordføreren for Socialdemokratiet.
Jeg læste referatet af den debat, der var for ca. 1½ år siden, og den endte i alt andet end at nå frem til barnet.
Den endte nærmest i partipolitiske slagsmål, hvor man slog hinanden oven i hovedet med uddannelser og socialpolitik, og hvem har sagt hvad, og hvem har gjort hvad.
Her er da noget, der tyder på, at vi kan få en god og saglig debat, hvor vi sætter netop den unge i højsædet og ikke os selv, og hvem har sagt hvad, og hvem har gjort hvad.
Jeg skal også være glad for at høre om alle de midler, der er afsat, og at den dybe tallerken er opfundet.
Jamen så er det sådan set bare at komme i gang og få brugt de midler, at lade de midler nå ud til børnene.
Det har fru Margot Torp ret i.
Statistik har været nævnt, og statistik er jo mange gode ting.
Man kan læne sig godt op ad den, men det er somme tider med den som med lygtepæle: de er gode at læne sig op ad, men hvad kan man se ved dem?
Når antallet af sigtelser er faldet, kan det have noget
at gøre med, at politiet måske har fået dårligere vilkår til at få opklaret sager; så kan sigtelser også falde.
Men det, jeg vil sige her, er, at argumentet for det fremsatte beslutningsforslag er at få så bred en vifte som muligt til at forebygge kriminaliteten blandt de unge mennesker.
Det er det, vi vil frem til. Jeg har læst Politiken, hvor debatten også er gået lidt af sporet allerede.
V og K, står der: Helt unge i fængsel.
Jamen det, der er tale om, er, at vi vil have en meget tidligere konsekvens.
Vi tror på, at går man i gang med weekendfængsler, altså går man ind og får fat i de unge mennesker før og lader det få en konsekvens, så tror jeg, at et weekendophold i et fængsel efter 2-3 biltyverier er meget bedre end 3 uger i fængsel, efter at man har begået 70 biltyverier. Vi vil have fremrykket indsatsen.
Det er det, der er meningen med vores forslag.
Vi vil bare have kanaliseret pengene ud
til de unge mennesker.
Jeg vil godt nævne et eksempel på, hvad vi gør i den kommune, som jeg kommer fra.
I stedet for at have opbygget en SSP-mastodont, der sidder og holder temamøder og konferencer, har vi lagt SSP-midlerne over i ungdomsskoleinspektørens pengepose og sagt: Nu dyrker du opsøgende arbejde.
Vi har sagt, at skal vi have fat i de unge mennesker, skal vi vide det med det samme.
Det er skolerne, og det er socialforvaltningen, der straks skal meddele, at her har vi en familie, der kan være truet på grund af faderens og moderens drikkeri, eller hvad ved jeg, eller vi har et barn, der måske er truet, og som skal til PPR, altså til undersøgelse, så vi kan sætte meget, meget tidligere ind.
Det er det, vi vil med det her forslag, det er det, vi vil bruge vores forslag om weekendfængsler og ungdomskontrakter og mandsopdækning til.
Med hensyn til straffeattesten er jeg også glad for at høre, at justitsministeren er enig i, at vi sender et signal om, at en ren straffeattest skal man bibeholde ren, så der er allerede meget, vi kan mødes på vejen om.
Det, vi beder om med dette forslag, er: Lad os få en hylde med nogle flere varer med på banen, så vi kan plukke af den, når vi når dertil, at der er én eller to, som vi ikke kan nå med de midler, vi har i dag.
Lad os så kunne bruge denne weekendfængsling og komme noget før på banen.
Det, vi er kede af, er de konferencer, det er den laden stå til, som den unge mand oplever, inden det går helt galt for ham, altså den manglende konsekvens, når han sidder i patruljevognen og siger: Hvorfor har I ikke stoppet mig noget før?
Det er den, vi vil frem til med dette beslutningsforslag.
Så vil jeg lige til sidst sige, at fordi vi måske får en god trumf på hånden med en mulighed mere, er det ikke sådan, at vi i Venstre eller Det Konservative Folkeparti vil starte med at spille den trumf ud.
Vi vil altså ikke starte med weekendfængslet, men det skal være sådan, at vi kan have en trumf i baghånden til dem, som ikke er inden for pædagogisk rækkevidde.